PAKAN SUNGAI GANAL PACAH !
Salawas market hanyar baugah wadah , pakan Sungai Ganal hudah tapacah ampat. Orang nang datangan gin hudah kada tulak ka sunyaan kadai kaya bahari lagi. Cukup sahibar tulak satampat haja lagi….
Partama di kawasan pakan lawas . Intang lampu tarapit jalan ganal tarus bamara ka dalam malalui pajabat pos, babapara buah bank tarus ka Tabung Haji. Bahari, jalan ni paling sibuk pasal inya jadi jalan ganal masuk ka kawasan Pakan Sungai Ganal .
Wadah kadua di kawasan pakan hanyar Sungai Besar Bisnes Centre – SBBC - Jalan masuk ka kadai-kadai kawasan situ sama ada malalui Jalan Dato’ Taiban atawa masuk parak hujung kadai lawas pinggir Jalan Sungai Limau. Boleh jua masuk tarus matan Jalan Pajabat Pos .
Di kawasan SBBC wayahni hudah ada kadai buku, kadai bajualan lampu letrik, super market kain awan ada jua kadai makan. Siapa nang masuk ka kawasan sini kada payah tulak lagi ka kadai di kawasan pakan lawas. Mayu hudah sunyaan ada. Di sini jua ada kadai jualan murah – Kadai Saringgit – awan kadai kain lelong.
Di kawasan sini jua andaknya kadai hanyar bat pamander AB, Bzsaranai . Amun kadai makan ni di buka mau haja ‘ bakumbah ‘ kadai makan nang ada di dalam situ. Tantu hudah orang masuk ka kadai Bzsaranai haja ! . Partama, orang bandang Banjar atawa Jawa di kawasan Sungai Ganal hudah tahuan sabarataan awan patuh ka inya wayah bakadai bat ayahnya, Rashid Fadil. Kadua, andak kadainya pulang di pinggir jalan masuk ka SBBC.
Wadah nang katiga, kawasan market hanyar di jalan Stadium Sungai Ganal. Ampah jalan masuk malului dahulu kawasan parumahan Taman Nirwana. Sabalum sampai ka market hanyar di sini banyak kadai batu handak disewakan.
Wayahni ada ampat
Kadai nang hudah di buka di situ tamasuk kadai manjual parabia dapur, kadai ubat, kadai manjual makanan
Amun ada bubuhan Banjar bapacang handak baniaga di pakan Sungai Ganal, bagus menyewa kadai di kawasan market hanyar ni. Ulun manangguhi wadahnya memang harat. Kada lawas lagi jadi tumpuan orang banyak, salain higa mahiganya ada kawasan parumahan nang banyak orangnya.
Amun ada nang bapacang mambuka kadai makan 24 jam gin saja harat di kawasan sini. Pasalnya , orang di kawasan parumahan ni haja asa hulun ada labih 300 buah rumah. Orang nang datangan matan di luar balum kira lagi…
Wadah kaampat kawasan kadai basubalahan awan Balai Bomba hanyar. Di kawasan sini pamander AB Ttiwa ada bakadai cyber café awan mambaiki computer. Subalah kadainya pulang ada kadai kurita, Shahril orang Banjar jua.
Tagal pada panglihatan ulun kawasan ni lambat jadi tumpuan orang banyak, walau gin andaknya pinggir jalan ganal Sungai Limau Lawas. Pasalnya, bila handak masuk ka kawasan kadai-kadai situ tapaksa balimbung jauh manguliling dahulu.
Amun ada jalan simpang tarus masuk matan jalan ganal Sungai Limau Lawas, kada payah malalui higa jalan Balai Bomba hanyar, asa ulun hanyar inya manyamankan orang banyak datang ka situ tarus batutukar di kadai Super Marker YS ( kadai bat Cina ) atawa ka kadai-kadai manjual talipuan, kadai kain bandal, kadai kurita , kadai bajual barangan wasi tamasuk juga kadai pamander AB, Ttiwa nang ada di kawasan situ….
Bila pakan Sungai Ganal hudah tapacah-pacah orang gin ditiring kada pati sebuk lagi kaya bahari. Tangguhan ulun bila wayah ari raya tahun hadap, jalan-jalan pakan Sungai Ganal kada lagi jem , tautama kaya parak market lawas bahari . Dangar habar satesen bas gin handak diugah ka wadah lain ( mau haja parak Stadium Sungai Ganal ). Amun bujur, kawasan kadai pakan parak market hanyar tantu sasain banyak orangnya hari-hari datangan….
Cumanya sahuaran ulun asa marista. Pakan Sungai Ganal sasain ganal, tagal orang Banjar sahibar banyak jadi panukarnya haja….Tiring ha kainak bila Super Marker Billions hudah dibuka di kawasan SBBC !.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn